മിണ്ടരുതെന്ന് നേതാക്കളോട് കോണ്ഗ്രസ് ചാനല് ചര്ച്ചകളില് പങ്കെടുത്താന് കര്ശന നടപടിയുണ്ടാകുമെന്ന് മുന്നറിയിപ്പ് നേതാക്കള്ക്ക് പൂട്ടിട്ട് സംസ്ഥാന നേതൃത്വംഅസാധാരണ സാഹചര്യം നേരിടാനുറച്ച് വി ഡി സതീശനും കെ സുധാകരനും തിരുവനന്തപുരം. ചാനല് ചര്ച്ചകളില് പങ്കെടുക്കേണ്ടെന്ന് കോണ്ഗ്രസ് നേതാക്കള്ക്ക് നിര്ദ്ദേശം. സംസ്ഥാന നേതൃത്ത്വമാണ് നേതാക്കള്ക്കും വക്താക്കള്ക്കും നിര്ദ്ദേശം നല്കിയത്. ഡി സി സി പട്ടികയുമായി ബന്ധപ്പെട്ടതടക്കം പാര്ട്ടിയുടെ ആഭ്യന്തര വിഷയങ്ങളുമായി ബന്ധപ്പെട്ട യാതൊരു ചര്ച്ചകള്ക്കും പങ്കെടുക്കേണ്ടതില്ലെന്ന് നിര്ദ്ദേശം. ഈ വിഷയങ്ങളില് ഹൈക്കമാന്ഡും സംസ്ഥാന നേതൃത്ത്വവും പാര്ട്ടി നിലപാട് അറിയിക്കും. വിലക്ക് ലംഘിച്ച് ചര്ച്ചകളില് പങ്കെടുത്താല് നടപടി ഉണ്ടാകുമെന്നാണ് കെപിസിസി മുന്നറിയിപ്പ് നല്കിയിരിക്കുന്നത്. ഡിസിസി അധ്യക്ഷ നിയമനത്തില് പ്രതിഷേധം ശക്തമായ സാഹചര്യത്തിലാണ് തീരുമാനം. നേതൃത്വത്തിനെതിരെ സാമൂഹ്യ മാധ്യമങ്ങളില് പ്രതികരിക്കരുതെന്ന നിര്ദ്ദേശവും കെപിസിസി നേതാക്കള്ക്ക് നല്കിയിട്ടുണ്ട്. സംസ്ഥാന കോണ്ഗ്രസില് ഉടലെടുത്തിരിക്കുന്നത് രണ്ടു പതിറ്റാണ്ടിനിടെ കാണാത്ത അസാധാരണ സാഹചര്യം. ഡിസിസി പ്രസിഡന്റുമാരുടെ പട്ടികയിലെ തര്ക്കത്തിനപ്പുറം പുതിയ നേതൃത്വത്തിലൂടെ അധികാരസമവാക്യങ്ങള് മാറിമറിഞ്ഞതാണ് ഇപ്പോഴത്തെ പ്രതിസന്ധിക്കു കാരണമെന്നാണ് വിലയിരുത്തല്. പട്ടികയില് വെട്ടിത്തിരുത്തല് നടത്താനായത് ഭാഗിക വിജയമായി കാണുന്ന പ്രബല ഗ്രൂപ്പുകള് പുനഃസംഘടന പൂര്ത്തിയാകും വരെ സമ്മര്ദം ശക്തമാക്കി നിര്ത്തും. പ്രതിപക്ഷ നേതാവ് വി.ഡി.സതീശന്റെയും കെപിസിസി പ്രസിഡന്റ് കെ.സുധാകരന്റെയും നിയമനത്തോടെ മുതിര്ന്ന നേതാക്കള്ക്കിടയില് തുടങ്ങിയ പുകച്ചിലാണ് പൊട്ടിത്തെറിയില് കലാശിച്ചത്. ഡിസിസി പ്രസിഡന്റുമാരുടെ നിയമനത്തിനപ്പുറം ഗ്രൂപ്പുകള്ക്കുള്ളിലെ വിള്ളലും കെ.സി.വേണുഗോപാലും കെ.സുധാകരനും വി.ഡി.സതീശനും ഒന്നിച്ചു തീരുമാനങ്ങളെടുക്കുന്നതുമാണ് ഉമ്മന്ചാണ്ടിയെയും രമേശ് ചെന്നിത്തലയെയും ചൊടിപ്പിച്ചത്. തിരുവഞ്ചൂര് രാധാകൃഷ്ണന്, ടി.സിദ്ദീഖ് തുടങ്ങിയ എ ഗ്രൂപ്പ് നേതാക്കളും ശൂരനാട് രാജശേഖരനെ പോലുള്ള ഐ ഗ്രൂപ്പ് വക്താക്കളും മറുകണ്ടം ചാടിയതും ഗ്രൂപ്പുകള്ക്ക് തിരിച്ചടിയായി. പൊട്ടിത്തെറിക്കു പിന്നാലെ ഈ നേതാക്കളുടെ പ്രതികരണങ്ങളില് ഇതു വ്യക്തവുമാണ്. ഇനിയും നിശബ്ദമായി നോക്കിനിന്നാല് ഗ്രൂപ്പുകളില് ആളുണ്ടാവില്ലെന്ന തോന്നല് മുതിര്ന്ന നേതാക്കളുടെ പൊട്ടിത്തെറിക്ക് കാരണമായി. 14 ജില്ലകളില് കോട്ടയത്തും ആലപ്പുഴയിലും മാത്രമാണ് ഉമ്മന്ചാണ്ടിക്കും രമേശ് ചെന്നിത്തലയ്ക്കും സ്വന്തം ആളുകളെ വയ്ക്കാനായത്. അതും ഹൈക്കമാന്ഡിന്റെ സമ്മര്ദത്തോടെ. ഈ വെട്ടിത്തിരുത്തല് ഭാഗിക വിജയമായി കണക്കാക്കുന്ന ഗ്രൂപ്പുകള് കെപിസിസി, ഡിസിസി ഭാരവാഹികളെ തീരുമാനിക്കും വരെ സമ്മര്ദ്ദം തുടരാനാണ് ധാരണയിലെത്തിയിട്ടുള്ളത്. എന്നാല് അധികാര സമവാക്യങ്ങള് മാറിമറിയുന്നത് സ്വാഭാവികമാണെന്നു പറഞ്ഞ കെ.സുധാകരനും വി.ഡി.സതീശനും പ്രബല ഗ്രൂപ്പുകളെ നേരിടാന് തന്നെ തയാറെടുത്തിരിക്കുകയാണ്.